CELEX: E2016C0094
Language: el
Date: 2016-05-11 00:00:00
Title: Απόφαση της Εποπτεύουσας Αρχής της ΕΖΕΣ αριθ. 94/16/COL, της 11ης Μαΐου 2016, με την οποία καλείται η Νορβηγία να μη θεσπίσει το μέτρο που κοινοποιήθηκε βάσει του άρθρου 4 παράγραφος 2 της πράξης που αναφέρεται στο σημείο 56ζ του παραρτήματος XIII της συμφωνίας ΕΟΧ (Οδηγία 97/70/ΕΚ του Συμβουλίου, για θέσπιση εναρμονισμένου καθεστώτος για τα αλιευτικά σκάφη μήκους 24 μέτρων και άνω) όσον αφορά τα σκάφη που χρησιμοποιούν δεξαμενές με παγωμένο θαλάσσιο νερό για να πληρούν τις απαιτήσεις ευστάθειας [2016/1891]

27.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 292/47
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 94/16/COL
   της 11ης Μαΐου 2016
   με την οποία καλείται η Νορβηγία να μη θεσπίσει το μέτρο που κοινοποιήθηκε βάσει του άρθρου 4 παράγραφος 2 της πράξης που αναφέρεται στο σημείο 56ζ του παραρτήματος XIII της συμφωνίας ΕΟΧ (Οδηγία 97/70/ΕΚ του Συμβουλίου, για θέσπιση εναρμονισμένου καθεστώτος για τα αλιευτικά σκάφη μήκους 24 μέτρων και άνω) όσον αφορά τα σκάφη που χρησιμοποιούν δεξαμενές με παγωμένο θαλάσσιο νερό για να πληρούν τις απαιτήσεις ευστάθειας [2016/1891]
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
   Έχοντας υπόψη την πράξη που αναφέρεται στο σημείο 56ζ του κεφαλαίου V του παραρτήματος XIII της συμφωνίας ΕΟΧ [οδηγία 97/70/ΕΚ του Συμβουλίου, της 11ης Δεκεμβρίου 1997, για θέσπιση εναρμονισμένου καθεστώτος για τα αλιευτικά σκάφη μήκους 24 μέτρων και άνω (1) (εφεξής «η πράξη»)], όπως προσαρμόστηκε στη συμφωνία ΕΟΧ με το πρωτόκολλο 1 αυτής, και ιδίως το άρθρο 4 παράγραφος 4 στοιχείο β) της πράξης,
   Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής μεταφορών της ΕΖΕΣ,
   Αποφασίζοντας σύμφωνα με τη διαδικασία εξέτασης,
   Έχοντας υπόψη την απόφαση 103/13/COL της Εποπτεύουσας Αρχής της ΕΖΕΣ (εφεξής «η Αρχή»), της 13ης Μαρτίου 2013, που εξουσιοδοτεί το μέλος του Σώματος με ειδικές αρμοδιότητες για τις μεταφορές να λαμβάνει ορισμένες αποφάσεις (έγγραφο αριθ. 578349),
   Εκτιμώντας τα ακόλουθα:
   Στις 21 Απριλίου 2015 η Νορβηγική Ναυτιλιακή Αρχή υπέβαλε κοινοποίηση εξαίρεσης επικαλούμενη το άρθρο 4 παράγραφος 2 της πράξης όσον αφορά τα αλιευτικά σκάφη που χρησιμοποιούν δεξαμενές με παγωμένο θαλάσσιο νερό ως έρμα (έγγραφο αριθ. 754705).
   Στις 16 Σεπτεμβρίου 2015 η Αρχή ενημέρωσε τη Νορβηγία ότι έκρινε ότι η υποβληθείσα κοινοποίηση δεν συνοδευόταν από επαρκή αποδεικτικά στοιχεία (έγγραφο αριθ. 773295) και καλούσε τη Νορβηγία είτε να ανακαλέσει την κοινοποίησή της είτε να υποβάλει συμπληρωματικά δικαιολογητικά έγγραφα της υπάρχουσας κοινοποίησης. Με ηλεκτρονικό ταχυδρομείο της 25ης Σεπτεμβρίου 2015, η Νορβηγία ενημέρωσε την Αρχή ότι θα διαβίβαζε συμπληρωματικά έγγραφα (έγγραφο αριθ. 774042).
   Στις 23 Νοεμβρίου 2015 η Αρχή έλαβε τις πρόσθετες πληροφορίες που υπέβαλε η Νορβηγική Ναυτιλιακή Αρχή (έγγραφο αριθ. 781516). Ως εκ τούτου, η Αρχή θεωρεί ότι η κοινοποίηση έχει υποβληθεί δεόντως από την ημερομηνία αυτή και μόνον και ότι, επιπλέον, η περίοδος των έξι μηνών που καθορίζεται με το άρθρο 4 παράγραφος 4 στοιχείο β) της πράξης αρχίζει από την εν λόγω ημερομηνία.
   Σύμφωνα με την κοινοποίησή της, η Νορβηγία προτίθεται να τροποποιήσει την εθνική νομοθεσία της για να εγκρίνει την ακόλουθη εξαίρεση:
   
      «Στον κανονισμό αριθ. 660 της 13ης Ιουνίου 2000 σχετικά με την κατασκευή, τη λειτουργία, τον εξοπλισμό και τις έρευνες για τα αλιευτικά σκάφη συνολικού μήκους 15 μέτρων (ολικό μήκος) και άνω, παράγραφος 3-2 (4) θα προστεθεί η ακόλουθη διατύπωση μετά τη διατύπωση “μόνιμη διάταξη”:
      Τα σκάφη που χρησιμοποιούν παγωμένο θαλάσσιο νερό (RSW) για την αποθήκευση και την ψύξη των αλιευμάτων μπορούν να χρησιμοποιούν τις δεξαμενές αυτές προκειμένου να πληρούν τις απαιτήσεις ευστάθειας. Τα εν λόγω σκάφη πρέπει να είναι εφοδιασμένα με σύστημα παρακολούθησης της ακριβούς ποσότητας νερού που περιέχει κάθε δεξαμενή RSW. Όταν η στάθμη του νερού είναι κατώτερη από την ελάχιστη απαίτηση σύμφωνα με τους εγκεκριμένους υπολογισμούς ευστάθειας, σήμα συναγερμού, οπτικό και ακουστικό, ενεργοποιείται από τον θάλαμο πηδαλιουχίας.»
   
   Ο κανονισμός 2 (κριτήρια ευστάθειας), παράγραφος 3 του κεφαλαίου ΙΙΙ του παραρτήματος I της πράξης αναφέρει ότι, στα σκάφη μήκους μικρότερου των 45 μέτρων, το έρμα πρέπει να είναι μόνιμο, και όπου είναι μόνιμο, πρέπει να είναι συμπαγές και στερεωμένο ασφαλώς στο σκάφος. Η αρμόδια αρχή των κρατών του ΕΟΧ μπορεί να αποδεχθεί υγρό έρμα, αν αυτό είναι αποθηκευμένο σε πλήρως γεμάτες δεξαμενές οι οποίες δεν συνδέονται με κανένα σύστημα άντλησης του σκάφους. Σύμφωνα με τη νορβηγική περιγραφή της εξαίρεσης, τούτο δεν συμβαίνει εν προκειμένω.
   Το άρθρο 4 παράγραφος 2 της πράξης ορίζει ότι κράτη του ΕΟΧ εφαρμόζουν τις διατάξεις του κανονισμού 3 παράγραφος 3 του κεφαλαίου Ι του παραρτήματος του πρωτοκόλλου Torremolinos για τη θέσπιση μέτρων που περιέχουν εξαιρέσεις, σύμφωνα με τη διαδικασία που ορίζεται στην παράγραφο 4 του ίδιου άρθρου. Σύμφωνα με την παράγραφο 3 του κανονισμού 3, εξαιρούνται τα σκάφη που ασκούν αλιευτικές δραστηριότητες κοντά στις ακτές, ενώ η κοινοποίηση της Νορβηγίας αναφέρει ότι αυτό δεν συμβαίνει («μεγάλο μέρος του αλιευτικού στόλου συμμετέχει σε δραστηριότητες πελαγικής αλιείας σε μεγάλη απόσταση από τους λιμένες»).
   Επιπλέον, όπως προβλέπεται επίσης στον κανονισμό 3 παράγραφος 3 του κεφαλαίου Ι του παραρτήματος του πρωτοκόλλου Torremolinos, σε συνδυασμό με το άρθρο 4 παράγραφος 4 της πράξης, η Νορβηγία παρέχει αποδεικτικά στοιχεία σχετικά με την αδικαιολόγητη και ανέφικτη εφαρμογή των απαιτήσεων του πρωτοκόλλου Torremolinos, λαμβανομένων υπόψη της απόστασης της περιοχής στην οποία δραστηριοποιείται το σκάφος από τον λιμένα βάσης του, του είδους του σκάφους, των καιρικών συνθηκών και της απουσίας γενικών κινδύνων ναυσιπλοΐας.
   Ακόμη και αν η Νορβηγία έχει προβάλει διάφορα επιχειρήματα για την αιτιολόγηση της εξαίρεσης, όπως ότι «βαρύτερα και λιγότερο αποδοτικά ως προς τα καύσιμα σκάφη αυξάνουν την κίνηση κύλισης, μειώνουν την ακτίνα δράσης, μειώνουν την ικανότητα φόρτωσης και ότι οι πλοιοκτήτες κατασκευάζουν μεγαλύτερα από τα απαιτούμενα σκάφη», και έχει επίσης ισχυριστεί ότι δεν υπήρξαν συμβάντα σε σκάφη που χρησιμοποιούν δεξαμενές με παγωμένο θαλάσσιο νερό (RSW), τα επιχειρήματα αυτά θεωρούνται ότι έχουν κυρίως λειτουργικό χαρακτήρα και δεν φαίνεται να πληρούν τις προϋποθέσεις για τις εξαιρέσεις που παραχωρούνται σύμφωνα με τον κανονισμό 3 παράγραφος 3 του κεφαλαίου Ι του παραρτήματος I του πρωτοκόλλου Torremolinos.
   Στο πλαίσιο της συνεργασίας της Αρχής με τον ευρωπαϊκό οργανισμό για την ασφάλεια στη θάλασσα («EMSA»), ο οποίος συστάθηκε με τον κανονισμό (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου (2), η Αρχή ζήτησε βοήθεια σε σχέση με την εν λόγω κοινοποίηση.
   Η εκτίμηση του EMSA, με ημερομηνία 8 Οκτωβρίου 2015 (έγγρ. αριθ. 776081), καταλήγει στο συμπέρασμα ότι, από τεχνική άποψη, η πράξη είναι πολύ σαφής σχετικά με το ότι το έρμα πρέπει να είναι μόνιμο και ότι, όσον αφορά τις εξαιρέσεις, οι αρχές των κρατών του ΕΟΧ μπορούν να αποδεχθούν υγρό έρμα μόνο όταν είναι αποθηκευμένο σε πλήρως γεμάτες δεξαμενές οι οποίες δεν συνδέονται με κανένα σύστημα άντλησης του σκάφους. Αυτό δεν συμβαίνει στην περίπτωση του κοινοποιηθέντος μέτρου. Επιπλέον, ο EMSA υπογραμμίζει ότι ο κανονισμός 3 παράγραφος 3 του κεφαλαίου Ι του παραρτήματος του πρωτοκόλλου Torremolinos εφαρμόζεται για τα σκάφη που πλέουν πλησίον των ακτών, ενώ η Νορβηγία προτίθεται να επικαλεστεί την εξαίρεση για σκάφη που εκτελούν «δραστηριότητες πελαγικής αλιείας σε μεγάλη απόσταση από τους λιμένες».
   Αφού ελήφθησαν τα ελλείποντα στοιχεία από τη Νορβηγία στις 23 Νοεμβρίου 2015, τον Δεκέμβριο του 2015 ζητήθηκε εκ νέου από τον EMSA να επικαιροποιήσει τη γνωμοδότησή του. Η τελευταία γνωμοδότηση του EMSA με βάση τις συμπληρωματικές πληροφορίες που υπέβαλε η Νορβηγία επιβεβαιώνει πλήρως τον λειτουργικό χαρακτήρα των κοινοποιηθέντων μέτρων και, ως εκ τούτου, ο EMSA επιβεβαιώνει ότι η εκτίμηση του Οκτωβρίου 2015 συνεχίζει να ισχύει.
   Η Αρχή θεωρεί ότι το μέτρο που πρότεινε η Νορβηγία δεν πληροί τις απαιτήσεις για εξαίρεση όπως προβλέπεται από την πράξη δεδομένου ότι i) το σύστημα άντλησης που πρότεινε η Νορβηγία δεν είναι επιλέξιμο για εξαίρεση σύμφωνα με το κείμενο της πράξης, ii) τα σκάφη στα οποία θα μπορούσε να εφαρμοστεί η πιθανή εξαίρεση δεν ασκούν αλιευτικές δραστηριότητες κοντά στις ακτές και iii) η Νορβηγία δεν έχει προσκομίσει αποδεικτικά στοιχεία σχετικά με τους λόγους για τους οποίους η εφαρμογή της πράξης είναι αδικαιολόγητη και ανέφικτη. Κατά συνέπεια, η Αρχή είναι της γνώμης ότι η κοινοποιηθείσα εξαίρεση δεν δικαιολογείται.
   Συνεπώς, η Αρχή απαιτεί η Νορβηγία να μη θεσπίσει τα προτεινόμενα μέτρα,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   
               1.
            
            
               Το προτεινόμενο μέτρο σχετικά με τα σκάφη που χρησιμοποιούν δεξαμενές με παγωμένο θαλάσσιο νερό για να πληρούν τις απαιτήσεις ευστάθειας, το οποίο κοινοποίησε η Νορβηγία στις 23 Νοεμβρίου 2015, δυνάμει του άρθρου 4 παράγραφος 2 της πράξης που αναφέρεται στο σημείο 56ζ στο κεφάλαιο V του παραρτήματος XIII της συμφωνίας ΕΟΧ (οδηγία 97/70/ΕΚ) δεν δικαιολογείται.
            
         
               2.
            
            
               Η Νορβηγία δεν θεσπίζει το μέτρο όσον αφορά σκάφη που χρησιμοποιούν δεξαμενές με παγωμένο θαλάσσιο νερό για να πληρούν τις απαιτήσεις ευστάθειας, το οποίο κοινοποιήθηκε στις 23 Νοεμβρίου 2015.
            
         
               3.
            
            
               Η παρούσα απόφαση απευθύνεται στη Νορβηγία.
            
         
      Βρυξέλλες, 11 Μαΐου 2016.
      
         
            Για την Εποπτεύουσα Αρχή της ΕΖΕΣ
         
         Helga JÓNSDÓTTIR
         
            Μέλος του Σώματος
         
         Carsten ZATSCHLER
         
            Διευθυντής
         
      
   
   
      (1)  ΕΕ L 34 της 9.2.1998, σ. 1.
   
      (2)  Κανονισμός (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου, της 27ης Ιουνίου 2002, σχετικά με τη σύσταση ευρωπαϊκού οργανισμού για την ασφάλεια στη θάλασσα (ΕΕ L 208 της 5.8.2002, σ. 1).